CELEX: 32010D0376
Language: el
Date: 2010-07-02 00:00:00
Title: 2010/376/: Απόφαση της Επιτροπής, της 2ας Ιουλίου 2010 , σχετικά με τις προδιαγραφές ασφάλειας που πρέπει να πληρούν τα ευρωπαϊκά πρότυπα για ορισμένα προϊόντα στο περιβάλλον ύπνου των παιδιών σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου

6.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 170/39
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 2ας Ιουλίου 2010
   σχετικά με τις προδιαγραφές ασφάλειας που πρέπει να πληρούν τα ευρωπαϊκά πρότυπα για ορισμένα προϊόντα στο περιβάλλον ύπνου των παιδιών σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
   (2010/376/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2001/95/ΕΚ ορίζει ότι πρέπει να θεσπιστούν ευρωπαϊκά πρότυπα από τους ευρωπαϊκούς οργανισμούς τυποποίησης. Τα πρότυπα αυτά πρέπει να εξασφαλίζουν ότι τα προϊόντα ικανοποιούν τη γενική επιταγή ασφάλειας της οδηγίας.
            
         
               (2)
            
            
               Σύμφωνα με την οδηγία 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν τηρεί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων.
            
         
               (3)
            
            
               Το 2006 η Ευρωπαϊκή Επιτροπή ανέθεσε την εκπόνηση μελέτης (2) με σκοπό την εκτίμηση της ασφάλειας διαφόρων ειδών παιδικής φροντίδας που χρησιμοποιούνται ευρέως για τη φροντίδα βρεφών και μικρών παιδιών ηλικίας από 0 έως 5 ετών. Η μελέτη αυτή διενεργήθηκε σε συνεργασία με εθνικές αρχές, εθνικούς οργανισμούς τυποποίησης, ενώσεις καταναλωτών, οργανώσεις ασφάλειας προϊόντων, οικονομικούς παράγοντες και εργαστήρια δοκιμών.
            
         
               (4)
            
            
               Για τα εν λόγω προϊόντα, η μελέτη συγκέντρωσε στατιστικά στοιχεία όσον αφορά τα ατυχήματα και τους τραυματισμούς στην Ένωση και σε ολόκληρο τον κόσμο και πραγματοποίησε ολοκληρωμένη εκτίμηση κινδύνου, με βάση τον προσδιορισμό των κυριότερων κινδύνων και την εκτίμηση των σεναρίων έκθεσης.
            
         
               (5)
            
            
               Πέντε είδη προϊόντων που αποτέλεσαν αντικείμενο εκτίμησης στο πλαίσιο της μελέτης, και τα οποία βρίσκονται συνήθως στο περιβάλλον ύπνου των νεογέννητων και των μικρών παιδιών, επιλέχθηκαν για μεταπαρακολούθηση της μελέτης. Τα είδη αυτά είναι τα εξής: βρεφικά στρώματα, πάντες βρεφικών κρεβατιών, κρεμαστά βρεφικά κρεβάτια, παιδικά παπλώματα και παιδικοί υπνόσακοι.
            
         
               (6)
            
            
               Τα νεογέννητα κοιμούνται καθημερινά τουλάχιστον 16 ώρες, κατά μέσο όρο· τα δε παιδιά ηλικίας 3-5 ετών κοιμούνται 11-13 ώρες την ημέρα. Κατά τα πρώτα πέντε χρόνια της ζωής τους, τα βρέφη και τα μικρά παιδιά βρίσκονται σε περιβάλλον ύπνου τουλάχιστον τη μισή ημέρα, συμπεριλαμβανομένων των περιόδων κατά τις οποίες είναι ξύπνια. Τα προϊόντα που τοποθετούνται στο περιβάλλον ύπνου πρέπει να είναι ασφαλή, γιατί σ’ αυτόν ακριβώς το χώρο τα βρέφη και τα μικρά παιδιά μένουν συνήθως χωρίς επίβλεψη για μεγαλύτερο διάστημα κατά τη διάρκεια της ημέρας και της νύχτας.
            
         
               (7)
            
            
               Σύμφωνα με την ευρωπαϊκή βάση δεδομένων για τους τραυματισμούς (IDB), την περίοδο 2005-2007 καταγράφηκαν στην Ευρωπαϊκή Ένωση 17 000 ατυχήματα σε βρεφικά κρεβάτια στα οποία εμπλέκονταν παιδιά ηλικίας από 0 έως 4 ετών (3). Σύμφωνα με την Επιτροπή Ασφαλείας Καταναλωτικών Προϊόντων των ΗΠΑ [U.S. Consumer Product Safety Commission (CPSC)], κάθε χρόνο όλο και περισσότερα βρέφη πεθαίνουν σε ατυχήματα στα οποία εμπλέκονται βρεφικά κρεβάτια και συναφή με βρεφικά κρεβάτια προϊόντα παρά οποιοδήποτε άλλο προϊόν παιδικής φροντίδας (4).
            
         
               (8)
            
            
               Ορισμένα μοντέλα πάντας βρεφικών κρεβατιών και παιδικών υπνόσακων κοινοποιήθηκαν μέσω του ευρωπαϊκού συστήματος έγκαιρης προειδοποίησης RAPEX επειδή παρουσίαζαν κίνδυνο ασφυξίας και πνιγμού και, ως εκ τούτου, αποσύρθηκαν από την αγορά ή ανακλήθηκαν. Το 1992 η γαλλική επιτροπή ασφάλειας των καταναλωτών (Commission de la Sécurité des Consommateurs) συνιστούσε την ανάληψη δράσης προκειμένου να ενημερωθούν οι καταναλωτές και να βελτιωθεί η ασφάλεια των παιδικών παπλωμάτων, δεδομένων των κινδύνων ευφλεκτότητας, υπερθέρμανσης και ασφυξίας που παρουσίαζαν (5). Το 2002, το 2007 και το 2008 η CPSC διέταξε την ανάκληση ορισμένων μοντέλων βρεφικών στρωμάτων, λόγω των κινδύνων παγίδευσης που προκαλούσαν και των αβάσιμων ισχυρισμών που προέβαλαν (6).
            
         
               (9)
            
            
               Οι πάντες βρεφικών κρεβατιών, τα βρεφικά στρώματα και τα παιδικά παπλώματα, αν δεν είναι ασφαλή ή αν δεν συνοδεύονται από σημαντικές προειδοποιήσεις ασφάλειας, μπορεί να αυξήσουν τη συχνότητα εμφάνισης του Συνδρόμου Αιφνιδίου Θανάτου Βρεφών (SIDS) λόγω του κινδύνου υπερθέρμανσης και ασφυξίας (7).
            
         
               (10)
            
            
               Παράλληλα, από έρευνες έχει διαπιστωθεί ότι οι παιδικοί υπνόσακοι μπορούν να προστατεύσουν από το SIDS (8), αφού μειώνουν την πιθανότητα του παιδιού να λάβει πρηνή θέση και εμποδίζουν τα κλινοσκεπάσματα από το να καλύψουν το πρόσωπο και το κεφάλι του παιδιού κατά τον ύπνο. Αν η χρήση τους ενθαρρύνεται γι’ αυτούς τους λόγους, είναι αναγκαίο να εξασφαλιστεί η ασφάλειά τους έναντι άλλων κινδύνων, όπως του κινδύνου πνιγμού από μικρά εξαρτήματα και του κινδύνου παγίδευσης.
            
         
               (11)
            
            
               Δεν υπάρχουν ευρωπαϊκά πρότυπα για τα προαναφερόμενα πέντε είδη προϊόντων. Ως εκ τούτου, είναι αναγκαίο να καθοριστούν ειδικές προδιαγραφές δυνάμει του άρθρου 4 παράγραφος 1 στοιχείο α) της οδηγίας 2001/95/ΕΚ, με σκοπό να ζητηθεί από τους οργανισμούς τυποποίησης να καταρτίσουν πρότυπα που θα αποβλέπουν στη μείωση των κινδύνων που συνδέονται με τη χρήση των εν λόγω προϊόντων.
            
         
               (12)
            
            
               Τα πρότυπα αυτά θα πρέπει να αναπτυχθούν σύμφωνα με τη διαδικασία που ορίζεται στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και σύμφωνα με τους κανόνες σχετικά με τις υπηρεσίες της κοινωνίας της πληροφορίας (9). Η παραπομπή στο πρότυπο που θα εγκριθεί πρέπει να δημοσιευθεί στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας 2001/95/ΕΚ.
            
         
               (13)
            
            
               Μόλις καταστούν διαθέσιμα τα σχετικά πρότυπα, και με την προϋπόθεση ότι η Επιτροπή θα αποφασίσει να δημοσιεύσει τα στοιχεία τους στην Επίσημη Εφημερίδα, σύμφωνα με τη διαδικασία που ορίζεται στο άρθρο 4 παράγραφος 2 της οδηγίας 2001/95/ΕΚ, τα βρεφικά στρώματα, οι πάντες βρεφικών κρεβατιών, τα κρεμαστά βρεφικά κρεβάτια, τα παιδικά παπλώματα και οι παιδικοί υπνόσακοι που κατασκευάζονται σύμφωνα με αυτά τα πρότυπα πρέπει να τεκμαίρονται συμμορφούμενα με τη γενική επιταγή ασφάλειας της οδηγίας 2001/95/ΕΚ όσον αφορά τις απαιτήσεις ασφάλειας που καλύπτονται από τα πρότυπα.
            
         
               (14)
            
            
               Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, νοούνται ως:
   
               —
            
            
               «βρεφικό στρώμα» το προϊόν που παρέχει στήριξη στα νεογέννητα και στα παιδιά που κοιμούνται σε βρεφικό κρεβάτι. Οι συνήθεις διαστάσεις του είναι 60x120 cm ή 70x140 cm, και το πάχος του κυμαίνεται μεταξύ 6 και 15 cm. Μπορεί επίσης να είναι πτυσσόμενο·
            
         
               —
            
            
               «πάντα βρεφικού κρεβατιού» το παραγεμισμένο εξάρτημα που είναι προσαρτημένο στο εσωτερικό του βρεφικού κρεβατιού και χρησιμοποιείται συνήθως για να βελτιώνει την άνεση του παιδιού. Μπορεί να καλύπτει τουλάχιστον μία πλευρά του βρεφικού κρεβατιού·
            
         
               —
            
            
               «κρεμαστό βρεφικό κρεβάτι» η κούνια ή το λίκνο που έχει συχνά μια μη άκαμπτη ή άλλη επίπεδη επιφάνεια και κρεμιέται με σχοινιά, ιμάντες ή αρτάνες από ένα ή περισσότερα σημεία αγκίστρωσης. Χρησιμοποιείται για να ξαπλώσει ένα μικρό παιδί που δεν μπορεί να γονατίσει ή να σταθεί όρθιο χωρίς βοήθεια·
            
         
               —
            
            
               «παιδικό πάπλωμα» ο υφασμάτινος σάκος με μαλακό παραγέμισμα ο οποίος χρησιμοποιείται στο βρεφικό κρεβάτι με σκοπό να αυξάνει την άνεση του παιδιού κατά τον ύπνο και να αποτρέπει το ενδεχόμενο υποθερμίας·
            
         
               —
            
            
               «παιδικός υπνόσακος» ο σάκος όπου τοποθετείται το βρέφος, ο οποίος έχει ζεστή επένδυση ή παραγέμισμα, καλύπτει το μήκος του σώματος του βρέφους και είναι σχεδιασμένος έτσι ώστε να αποτρέπει το ενδεχόμενο υποθερμίας και ασφυξίας όταν το βρέφος κοιμάται ή είναι ξαπλωμένο στο βρεφικό κρεβάτι.
            
         Άρθρο 2
   Απαιτήσεις
   Οι ειδικές απαιτήσεις ασφάλειας για τα προϊόντα που αναφέρονται στο άρθρο 1 και τις οποίες πρέπει να πληρούν τα ευρωπαϊκά πρότυπα σύμφωνα με το άρθρο 4 της οδηγίας 2001/95/ΕΚ ορίζονται στο παράρτημα της παρούσας απόφασης.
   Άρθρο 3
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 2 Ιουλίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 15.1.2002, σ. 4.
   
      (2)  http://ec.europa.eu/consumers/safety/projects/ongoing-projects_en.htm#project_results
   
      (3)  Στοιχεία της IDB σχετικά με όλους τους τραυματισμούς κατά την περίοδο 2005-2007.
   
      (4)  «Nursery product-related injuries and deaths among children under the age of five», CPSC, Φεβρουάριος 2009.
   
      (5)  http://www.securiteconso.org/article195.html
   
      (6)  http://www.cpsc.gov/cgi-bin/prod.aspx
   
      (7)  «Environment of infants during sleep and risk of sudden infant death», British Medical Journal, 1996,
   «Changing concepts of SIDS: implications for infant sleeping environment and sleep position», American Academy of Paediatrics, Μάρτιος 2000.
   «Sleep Environment and the risk of sudden Infant death in an urban population», American Academy of Paediatrics, Μάιος 2003.
   http://www.hc-sc.gc.ca/cps-spc/legislation/pol/bumper-bordure-eng.php
   
      (8)  «Risk and preventive factors for cot death in The Netherlands, a low-incidence country», European Journal of Paediatrics, Ιούλιος 1998.
   
      (9)  ΕΕ L 204 της 21.7.1998, σ. 37.
   
      ΠΑΡΑΡΤΗΜΑ
      
         ΕΙΔΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ ΓΙΑ ΒΡΕΦΙΚΑ ΣΤΡΩΜΑΤΑ
      
      ΚΙΝΔΥΝΟΙ: Οι κυριότεροι κίνδυνοι που συνδέονται με το προϊόν είναι η παγίδευση και η ευφλεκτότητα.
      
         Απαιτήσεις ασφάλειας
      
      1.   Γενικές απαιτήσεις ασφάλειας
      
      Τα προϊόντα αυτά δεν πρέπει να θέτουν σε κίνδυνο την ασφάλεια ή την υγεία των παιδιών και των προσώπων που τα επιβλέπουν όταν χρησιμοποιούνται με τον προβλεπόμενο ή με προβλέψιμο τρόπο, λαμβανομένης υπόψη της συμπεριφοράς των παιδιών. Πρέπει να συνεκτιμάται η ικανότητα των χρηστών και των προσώπων που τους επιβλέπουν, ιδίως στην περίπτωση προϊόντων που, λόγω των λειτουργιών, των διαστάσεων και των χαρακτηριστικών τους, προορίζονται να χρησιμοποιηθούν από παιδιά ηλικίας κάτω των πέντε ετών. Οι ετικέτες που τοποθετούνται στα προϊόντα αυτά ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στους κινδύνους που συνεπάγεται η χρήση των προϊόντων, καθώς και στους τρόπους αποφυγής των κινδύνων αυτών.
      2.   Ειδικές απαιτήσεις ασφάλειας
      
      
         Χημικές απαιτήσεις
      
      Τα βρεφικά στρώματα πρέπει να συνάδουν προς τη νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Τα βρεφικά στρώματα δεν πρέπει να αποτελούν επικίνδυνο εύφλεκτο αντικείμενο στο περιβάλλον του παιδιού. Για τον λόγο αυτόν, πρέπει να αποτελούνται από υλικά που πληρούν έναν ή περισσότερους από τους ακόλουθους όρους:
      
                  —
               
               
                  δεν αναφλέγονται όταν έρθουν σε άμεση επαφή με φωτιά ή σπινθήρα,
               
            
                  —
               
               
                  αν όμως αναφλεγούν, καίγονται αργά και παρουσιάζουν χαμηλή ταχύτητα διάδοσης της φλόγας.
               
            Επιπλέον, τα καύσιμα υλικά δεν πρέπει να απελευθερώνουν τοξικές αναθυμιάσεις κατά την καύση.
      Η χρήση χημικών επιβραδυντικών φλόγας πρέπει να περιοριστεί στο ελάχιστο. Όταν αυτά χρησιμοποιούνται, η τοξικότητά τους κατά τη χρήση και η διάθεσή τους στο τέλος του κύκλου ζωής τους δεν πρέπει να θέτουν σε κίνδυνο την υγεία των χρηστών και των προσώπων που τους επιβλέπουν, καθώς και το περιβάλλον.
      
         Φυσικές και μηχανικές ιδιότητες
      
      
         Κίνδυνοι παγίδευσης από κενά και ανοίγματα
      
      Για να αποφευχθεί ο κίνδυνος παγίδευσης του θώρακα, του κεφαλιού και του λαιμού στη βάση του κρεβατιού, το βρεφικό στρώμα πρέπει να καλύπτει πλήρως τη βάση του κρεβατιού και να αντέχει την πίεση που ασκείται από το παιδί όταν στέκεται όρθιο στο στρώμα ή περπατάει μέσα στο βρεφικό κρεβάτι.
      Το παιδί δεν πρέπει να μπορεί να ανασηκώνει τα μέρη του πτυσσόμενου στρώματος, κάτι που θα του έδινε πρόσβαση στη βάση του κρεβατιού και, ως εκ τούτου, θα αύξανε τον κίνδυνο παγίδευσης.
      Τα προϊόντα αυτά πρέπει να είναι σχεδιασμένα και κατασκευασμένα κατά τρόπον ώστε, στο μέτρο του δυνατού, να αποτρέπουν την παγίδευση των άκρων, των ποδιών και των χεριών στα κενά μεταξύ του στρώματος και των πλευρών του βρεφικού κρεβατιού.
      Για να αποφευχθεί η ασφυξία του παιδιού σε περίπτωση που το κεφάλι ή ο θώρακάς του έχουν παγιδευτεί μεταξύ του στρώματος και των πλευρών του βρεφικού κρεβατιού, το κενό μεταξύ του στρώματος και των πλευρών του βρεφικού κρεβατιού πρέπει να είναι περιορισμένο, λαμβανομένης υπόψη της πλέον άβολης θέσης του στρώματος στη βάση του βρεφικού κρεβατιού.
      
         Κίνδυνος εμπλοκής
      
      Τόσο το μήκος των σχοινιών, των ιμάντων και των εξαρτημάτων που χρησιμοποιούνται για την πρόσδεση όσο και το μέγεθος των βρόχων πρέπει να είναι περιορισμένα ώστε να αποφεύγεται ο κίνδυνος εμπλοκής.
      
         Κίνδυνος εξωτερικής ασφυξίας
      
      Τα βρεφικά στρώματα δεν πρέπει να περιλαμβάνουν ούτε πλαστικές ετικέτες που μπορούν να αποσπαστούν από το παιδί ούτε άλλη αδιαπέραστη επικάλυψη του στρώματος που μπορεί να καλύψει το στόμα και τη μύτη.
      Η συσκευασία στην οποία περιέχονται τα προϊόντα αυτά δεν πρέπει να συνιστά κίνδυνο ασφυξίας λόγω απόφραξης των αεροφόρων οδών.
      Για να αποτραπεί ο κίνδυνος ασφυξίας, το στρώμα δεν πρέπει να περιλαμβάνει μαλακό παραγέμισμα το οποίο μπορεί να εφαρμοστεί πλήρως στο πρόσωπο του παιδιού ή να εμφανίσει εγκοπές οι οποίες μπορούν να φράξουν τις αεροφόρους οδούς.
      
         Κίνδυνος πνιγμού και εσωτερικής ασφυξίας
      
      Τα βρεφικά στρώματα δεν πρέπει να περιέχουν ξεχωριστά ή μικρά μέρη τα οποία μπορούν να αποσπαστούν από το παιδί, να χωρέσουν πλήρως στο στόμα του και να τα καταπιεί.
      Τα βρεφικά στρώματα δεν πρέπει να περιλαμβάνουν μικρά μέρη που μπορούν να αποσπαστούν από το παιδί και να παραμείνουν σφηνωμένα στον φάρυγγα ή στο πίσω μέρος της στοματικής κοιλότητας. Το υλικό παραγεμίσματος δεν πρέπει να είναι προσβάσιμο, ιδίως ύστερα από απόσπαση με τα δόντια, και πρέπει να αντέχει την πίεση από προβλεπόμενη χρήση από το παιδί, λαμβανομένων υπόψη, αφενός, της πιθανότητας οι ίνες να διαπεράσουν τις ραφές και, αφετέρου, της αντοχής των ραφών.
      
         Επικίνδυνες ακμές
      
      Τα βρεφικά στρώματα δεν πρέπει να έχουν αιχμηρές ακμές ή προεξοχές. Τα ελατήρια δεν πρέπει να έχουν επικίνδυνες ακμές και δεν πρέπει να προεξέχουν από την επιφάνεια του στρώματος.
      
         Κατασκευαστική αρτιότητα
      
      Το υλικό του στρώματος πρέπει να έχει τέτοιες φυσικές ιδιότητες ώστε το στρώμα να μη συνιστά κίνδυνο παγίδευσης. Δεν πρέπει να υπάρχει μόνιμη παραμόρφωση του παραγεμίσματος με αποτέλεσμα να δημιουργείται χαλάρωση του καλύμματος.
      
         Ειδικές προειδοποιήσεις για το προϊόν
      
      Οι προειδοποιήσεις και οι οδηγίες χρήσης πρέπει να αναφέρουν στα πρόσωπα που επιβλέπουν τα παιδιά το πάχος του στρώματος, ώστε να αποφεύγονται πτώσεις από το βρεφικό κρεβάτι, καθώς και το κατάλληλο μέγεθος του στρώματος (μήκος και πλάτος) ώστε να χωράει στο βρεφικό κρεβάτι και να αποφεύγεται η παγίδευση.
      Για την αποφυγή ασφυξίας, οι οδηγίες πρέπει να εφιστούν την προσοχή των προσώπων που επιβλέπουν τα παιδιά στους κινδύνους που δημιουργεί η τοποθέτηση δύο ή περισσότερων στρωμάτων το ένα πάνω στο άλλο με σκοπό να βελτιωθεί η άνεση του παιδιού.
      Στις οδηγίες χρήσης πρέπει να περιλαμβάνονται προειδοποιήσεις για πιθανές περιπτώσεις που μπορούν να προκαλέσουν φωτιά (π.χ. το κάπνισμα κοντά στο βρεφικό κρεβάτι).
      
         Υγιεινή
      
      Τα βρεφικά στρώματα πρέπει να είναι σχεδιασμένα κατά τρόπον ώστε να ικανοποιούν τις απαιτήσεις υγιεινής και καθαριότητας προκειμένου να αποφεύγεται ο κίνδυνος λοίμωξης ή μόλυνσης.
      
         ΕΙΔΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ ΓΙΑ ΠΑΝΤΕΣ ΒΡΕΦΙΚΩΝ ΚΡΕΒΑΤΙΩΝ
      
      ΚΙΝΔΥΝΟΙ: Οι κυριότεροι κίνδυνοι που συνδέονται με το προϊόν είναι ο στραγγαλισμός, η εσωτερική και η εξωτερική ασφυξία και ο πνιγμός.
      
         Απαιτήσεις ασφάλειας
      
      1.   Γενικές απαιτήσεις ασφάλειας
      
      Τα προϊόντα αυτά δεν πρέπει να θέτουν σε κίνδυνο την ασφάλεια ή την υγεία των παιδιών όταν χρησιμοποιούνται με τον προβλεπόμενο ή με προβλέψιμο τρόπο, λαμβανομένης υπόψη της συμπεριφοράς των παιδιών.
      Πρέπει να λαμβάνεται υπόψη η ικανότητα των χρηστών και των προσώπων που τους επιβλέπουν, ιδίως στην περίπτωση προϊόντων που, λόγω των λειτουργιών, των διαστάσεων και των χαρακτηριστικών τους, προορίζονται να χρησιμοποιηθούν από παιδιά ηλικίας από 6 έως 18 μηνών.
      Οι ετικέτες που τοποθετούνται στα προϊόντα αυτά ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στους εγγενείς και άλλους κινδύνους πρόκλησης βλάβης εξαιτίας της χρήσης των προϊόντων, καθώς και στους τρόπους αποφυγής των κινδύνων αυτών.
      2.   Ειδικές απαιτήσεις ασφάλειας
      
      
         Χημικές απαιτήσεις
      
      Οι πάντες βρεφικών κρεβατιών πρέπει να συνάδουν προς τη νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Οι πάντες βρεφικών κρεβατιών δεν πρέπει να προκαλούν κίνδυνο ευφλεκτότητας στο περιβάλλον του παιδιού. Πρέπει να αποτελούνται από υλικά που πληρούν τουλάχιστον έναν από τους ακόλουθους όρους:
      
                  —
               
               
                  δεν αναφλέγονται όταν έρθουν σε άμεση επαφή με φωτιά ή σπινθήρα,
               
            
                  —
               
               
                  αν όμως αναφλεγούν, καίγονται αργά και παρουσιάζουν χαμηλή ταχύτητα διάδοσης της φλόγας,
               
            Επιπλέον, τα καύσιμα υλικά δεν πρέπει να απελευθερώνουν τοξικές αναθυμιάσεις κατά την καύση.
      Η χρήση χημικών επιβραδυντικών φλόγας πρέπει να διατηρείται στο ελάχιστο δυνατό επίπεδο. Όταν χρησιμοποιούνται χημικά επιβραδυντικά φλόγας, η τοξικότητά τους κατά τη χρήση και η διάθεσή τους στο τέλος του κύκλου ζωής τους δεν πρέπει να θέτουν σε κίνδυνο την υγεία των χρηστών και των προσώπων που τους επιβλέπουν, καθώς και το περιβάλλον.
      
         Φυσικές και μηχανικές ιδιότητες
      
      
         Μικροβιολογικοί κίνδυνοι
      
      Οι πάντες βρεφικών κρεβατιών δεν πρέπει να συνιστούν μικροβιολογικό κίνδυνο λόγω ανεπαρκούς υγιεινής υλικού ζωικής προέλευσης.
      
         Κίνδυνοι παγίδευσης από κενά και ανοίγματα
      
      Οι πάντες βρεφικών κρεβατιών δεν πρέπει να προκαλούν κίνδυνο παγίδευσης του κεφαλιού και του λαιμού του παιδιού σε βρόχους ή σχοινιά ή άλλα μέσα πρόσδεσης. Τα μέρη συρραφής και τα διακοσμητικά μέρη της πάντας δεν πρέπει να χαλαρώνουν όταν υποβάλλονται σε μηχανική πίεση κατά την προβλεπόμενη χρήση από το παιδί, ώστε να μη θέτουν επιπλέον κίνδυνο παγίδευσης των άκρων, του κεφαλιού και των δακτύλων και να μην αφήνουν έκθετο το παραγέμισμα (βλέπε «Κίνδυνοι πνιγμού»).
      
         Κίνδυνος εμπλοκής
      
      Δεν πρέπει να υπάρχουν σχοινιά ή βρόχοι στις πάντες βρεφικών κρεβατιών στα οποία να μπορεί να μπλεχτεί ο λαιμός του παιδιού. Βρόχοι στους οποίους μπορούν να παγιδευτούν τα δάχτυλα των χεριών ή των ποδιών του παιδιού πρέπει να αποφεύγονται.
      
         Κίνδυνος πνιγμού και εσωτερικής ασφυξίας
      
      Οι πάντες βρεφικών κρεβατιών δεν πρέπει να περιέχουν ξεχωριστά ή μικρά μέρη τα οποία μπορούν να αποσπαστούν από το παιδί, να χωρέσουν πλήρως στο στόμα του και να τα καταπιεί.
      Οι πάντες βρεφικών κρεβατιών δεν πρέπει να περιλαμβάνουν μικρά μέρη που μπορούν να αποσπαστούν από το παιδί και να παραμείνουν σφηνωμένα στον φάρυγγα ή στο πίσω μέρος της στοματικής κοιλότητας. Το υλικό παραγεμίσματος δεν πρέπει να είναι προσβάσιμο, ιδίως ύστερα από απόσπαση με τα δόντια, πρέπει να αντέχει την πίεση από προβλεπόμενη χρήση από το παιδί, λαμβανομένων υπόψη, αφενός, της πιθανότητας οι ίνες να διαπεράσουν τις ραφές και, αφετέρου, της αντοχής των ραφών. Το υλικό παραγεμίσματος δεν πρέπει να περιέχει σκληρά ή αιχμηρά στοιχεία, όπως μεταλλικά μέρη, καρφιά, βελόνες και θραύσματα.
      
         Κίνδυνος εξωτερικής ασφυξίας
      
      Το προϊόν δεν πρέπει να περιλαμβάνει ούτε πλαστικές ετικέτες που μπορούν να αποσπαστούν από το παιδί ούτε άλλο αδιαπέραστο κάλυμμα της πάντας βρεφικού κρεβατιού που μπορεί να καλύψει το στόμα και τη μύτη.
      Η συσκευασία στην οποία περιέχονται τα προϊόντα αυτά δεν πρέπει να συνιστά κίνδυνο ασφυξίας λόγω απόφραξης των εξωτερικών αεροφόρων οδών.
      Για να αποτραπεί ο κίνδυνος ασφυξίας, το προϊόν δεν πρέπει να περιλαμβάνει μαλακά υλικά τα οποία μπορούν να εφαρμοστούν πλήρως στο πρόσωπο του παιδιού ή να εμφανίσουν εγκοπές οι οποίες μπορούν να φράξουν τις αεροφόρους οδούς.
      
         Επικίνδυνες ακμές
      
      Οι πάντες βρεφικών κρεβατιών δεν πρέπει να έχουν αιχμηρές ακμές ή προεξοχές. Δεν πρέπει να περιλαμβάνουν ακμές ή προεξέχουσες επιφάνειες που μπορούν να προκαλέσουν κίνδυνο διάτρησης.
      
         Προστατευτική λειτουργία
      
      Οι πάντες βρεφικών κρεβατιών πρέπει να σχεδιάζονται και να κατασκευάζονται έτσι ώστε να αποφεύγεται η παρουσία μερών τα οποία είναι πιθανόν να χρησιμοποιηθούν ως υποπόδια που θα επιτρέπουν στο παιδί να σκαρφαλώνει στο προϊόν.
      
         Κίνδυνοι που οφείλονται στον συνδυασμό δύο ξεχωριστών στοιχείων
      
      Οι πάντες βρεφικών κρεβατιών δεν πρέπει να συνιστούν επιπλέον κίνδυνο παγίδευσης ή ασφυξίας σε περίπτωση που το παιδί καταφέρει να τοποθετήσει το κεφάλι του ανάμεσα στην πάντα και στην πλευρά του βρεφικού κρεβατιού.
      
         Ειδικές προειδοποιήσεις για το προϊόν
      
      Πρέπει να παρέχονται οι κατάλληλες πληροφορίες για την ορθή τοποθέτηση της πάντας στην πλευρά του βρεφικού κρεβατιού. Η προειδοποίηση πρέπει να αναφέρει ότι η πάντα πρέπει να τοποθετείται σωστά, ώστε τα μέσα πρόσδεσης να μην σχηματίζουν σχοινιά και βρόχους στα οποία θα μπορούσε να παγιδευτεί το κεφάλι και ο λαιμός του παιδιού. Οι προειδοποιήσεις πρέπει να εφιστούν την προσοχή των προσώπων που επιβλέπουν τα παιδιά στους κινδύνους που δημιουργούν οι πάντες που δεν είναι συμβατές (λόγω μεγέθους ή μοντέλου) με τα βρεφικά κρεβάτια και οι πάντες που δεν έχουν προσδεθεί σωστά στα βρεφικά κρεβάτια.
      
         Υγιεινή
      
      Οι πάντες βρεφικών κρεβατιών πρέπει να είναι σχεδιασμένες και κατασκευασμένες κατά τρόπον ώστε να καθαρίζονται εύκολα και διεξοδικά προκειμένου να αποφεύγεται ο κίνδυνος λοίμωξης ή μόλυνσης. Το προϊόν πρέπει να πληροί αυτόν τον όρο και μετά το πλύσιμο σύμφωνα με τις οδηγίες του κατασκευαστή και δεν πρέπει να ξεβάφει όταν έρχεται σε επαφή με το παιδί.
      
         ΕΙΔΙΚΕΣ ΑΠΑΙΤΉΣΕΙΣ ΑΣΦΑΛΕΙΑΣ ΓΙΑ ΚΡΕΜΑΣΤΑ ΒΡΕΦΙΚΑ ΚΡΕΒΑΤΙΑ
      
      ΚΙΝΔΥΝΟΙ: Οι κυριότεροι κίνδυνοι που συνδέονται με το προϊόν είναι η παγίδευση, η ασφυξία και ο τραυματισμός λόγω κατασκευαστικού σφάλματος και αστάθειας.
      
         Απαιτήσεις ασφάλειας
      
      1.   Γενικές απαιτήσεις ασφάλειας
      
      Τα προϊόντα αυτά δεν πρέπει να θέτουν σε κίνδυνο την ασφάλεια ή την υγεία των παιδιών όταν χρησιμοποιούνται με τον προβλεπόμενο ή με προβλέψιμο τρόπο, λαμβανομένης υπόψη της συμπεριφοράς των παιδιών.
      Πρέπει να λαμβάνεται υπόψη η ικανότητα των χρηστών και των προσώπων που τους επιβλέπουν, ιδίως στην περίπτωση προϊόντων που, λόγω των λειτουργιών, των διαστάσεων και των χαρακτηριστικών τους, προορίζονται να χρησιμοποιηθούν από παιδιά ηλικίας κάτω των 12 μηνών.
      Οι ετικέτες που τοποθετούνται στα προϊόντα αυτά ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στους εγγενείς και άλλους κινδύνους πρόκλησης βλάβης εξαιτίας της χρήσης των προϊόντων, καθώς και στους τρόπους αποφυγής των κινδύνων αυτών.
      2.   Ειδικές απαιτήσεις ασφάλειας
      
      
         Χημικές απαιτήσεις
      
      Τα κρεμαστά βρεφικά κρεβάτια πρέπει να συνάδουν προς τη νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Τα κρεμαστά βρεφικά κρεβάτια δεν πρέπει να προκαλούν κίνδυνο ευφλεκτότητας στο περιβάλλον του παιδιού. Πρέπει να αποτελούνται από υλικά που πληρούν τουλάχιστον έναν από τους ακόλουθους όρους:
      
                  —
               
               
                  δεν αναφλέγονται όταν έρθουν σε άμεση επαφή με φωτιά ή σπινθήρα,
               
            
                  —
               
               
                  αν όμως αναφλεγούν, καίγονται αργά και παρουσιάζουν χαμηλή ταχύτητα διάδοσης της φλόγας,
               
            
                  —
               
               
                  αν όμως αναφλεγούν, πρέπει να καίγονται αργά και να μην παράγουν υπολείμματα καύσης ή σταγόνες από την καύση υλικών.
               
            Επιπλέον, τα καύσιμα υλικά δεν πρέπει να απελευθερώνουν τοξικές αναθυμιάσεις κατά την καύση.
      Η χρήση χημικών επιβραδυντικών φλόγας πρέπει να περιοριστεί στο ελάχιστο. Όταν χρησιμοποιούνται χημικά επιβραδυντικά φλόγας, η τοξικότητά τους κατά τη χρήση και η διάθεσή τους στο τέλος του κύκλου ζωής τους δεν πρέπει να θέτουν σε κίνδυνο την υγεία των χρηστών και των προσώπων που τους επιβλέπουν, καθώς και το περιβάλλον.
      
         Φυσικές και μηχανικές ιδιότητες
      
      
         Κίνδυνοι παγίδευσης από κενά και ανοίγματα
      
      Τα κρεμαστά βρεφικά κρεβάτια πρέπει να είναι σχεδιασμένα και κατασκευασμένα κατά τρόπον ώστε να αποτρέπεται οποιαδήποτε παγίδευση του κεφαλιού, των δακτύλων, των άκρων, των χεριών και των ποδιών του παιδιού σε οποιοδήποτε είδος ανοίγματος.
      
         Κίνδυνοι από κινούμενα μέρη
      
      Τα κρεμαστά βρεφικά κρεβάτια πρέπει να είναι σχεδιασμένα έτσι ώστε να αποτρέπουν την πρόσκρουση του παιδιού που βρίσκεται στο κρεβάτι πάνω στο πλαίσιο ή σε άλλα έπιπλα του δωματίου λόγω της πλευρικής κίνησης.
      Τα κρεμαστά βρεφικά κρεβάτια πρέπει να είναι σχεδιασμένα ώστε να περιορίζουν την περιστροφή του κρεβατιού, π.χ. όταν συστρέφεται.
      Τα κρεμαστά βρεφικά κρεβάτια δεν πρέπει να δημιουργούν κίνδυνο (π.χ. παγίδευσης) σε άλλα παιδιά (π.χ. στα αδέλφια του παιδιού) που μπορεί να έρχονται σε επαφή με το κρεβάτι.
      
         Κίνδυνοι πτώσης
      
      Η βάση και το κρεβάτι πρέπει να είναι αρκετά σταθερά ώστε να αποφεύγεται η ακούσια ανατροπή του κρεμαστού βρεφικού κρεβατιού, η οποία θα μπορούσε να προκαλέσει την πτώση του παιδιού. Τα βρεφικά κρεβάτια πρέπει να παραμένουν σταθερά όταν κινείται το παιδί στο κρεβάτι ή όταν το κρεβάτι λικνίζεται σε όλο το εύρος που του επιτρέπει η διάταξη ανάρτησης.
      Το άγκιστρο δεν πρέπει να αποσπάται από τη βάση στήριξης ή παρόμοια διάταξη.
      Η διάταξη ανάρτησης, συμπεριλαμβανομένων όλων των εξαρτημάτων της, πρέπει να αντέχει την κίνηση του παιδιού κατά τη χρήση.
      
         Κίνδυνος εμπλοκής
      
      Δεν πρέπει να υπάρχουν σχοινιά ή ιμάντες στα κρεμαστά βρεφικά κρεβάτια στα οποία να μπορεί να μπλεχτεί ο λαιμός του παιδιού. Το παιδί στο κρεμαστό βρεφικό κρεβάτι δεν πρέπει να μπορεί να μπλεχτεί στα σχοινιά και στους ιμάντες της διάταξης ανάρτησης και της διάταξης προσαρμογής.
      
         Κίνδυνος πνιγμού και εσωτερικής ασφυξίας
      
      Τα κρεμαστά βρεφικά κρεβάτια δεν πρέπει να περιέχουν ξεχωριστά ή μικρά μέρη τα οποία μπορούν να αποσπαστούν από το παιδί, να χωρέσουν πλήρως στο στόμα του και να τα καταπιεί.
      Τα κρεμαστά βρεφικά κρεβάτια δεν πρέπει να περιέχουν μικρά μέρη τα οποία μπορούν να αποσπαστούν από το παιδί και να παραμείνουν σφηνωμένα στον φάρυγγα ή στο πίσω μέρος της στοματικής κοιλότητας. Το υλικό παραγεμίσματος δεν πρέπει να είναι προσβάσιμο και πρέπει να αντέχει την πίεση κατά την προβλεπόμενη χρήση από το παιδί (συμπεριλαμβανομένης της απόσπασης με τα δόντια).
      
         Κίνδυνος εξωτερικής ασφυξίας
      
      Το προϊόν δεν πρέπει να περιλαμβάνει ούτε πλαστικές ετικέτες που μπορούν να αποσπαστούν από το παιδί ούτε άλλο αδιαπέραστο κάλυμμα που μπορεί να καλύψει το στόμα και τη μύτη.
      Η συσκευασία στην οποία περιέχονται τα προϊόντα αυτά δεν πρέπει να συνιστά κίνδυνο ασφυξίας λόγω απόφραξης των εξωτερικών αεροφόρων οδών. Για να αποτραπεί ο κίνδυνος ασφυξίας, το προϊόν δεν πρέπει να περιλαμβάνει μαλακά υλικά τα οποία μπορούν να εφαρμοστούν πλήρως στο πρόσωπο του παιδιού ή να εμφανίσουν εγκοπές οι οποίες μπορούν να φράξουν τις αεροφόρους οδούς.
      
         Επικίνδυνες ακμές
      
      Τα κρεμαστά βρεφικά κρεβάτια δεν πρέπει να έχουν αιχμηρές ακμές ή προεξοχές. Οι προσβάσιμες ακμές και γωνίες πρέπει να είναι στρογγυλεμένες και λοξοτομημένες.
      Το προϊόν δεν πρέπει να περιλαμβάνει προεξέχοντα μέρη στα οποία μπορεί το παιδί να σκοντάψει, να πέσει και να τραυματιστεί.
      Το προϊόν δεν πρέπει να περιλαμβάνει ακμές ή προεξέχουσες επιφάνειες που μπορούν να προκαλέσουν κίνδυνο διάτρησης.
      
         Κατασκευαστική αρτιότητα
      
      Η παραμόρφωση της διάταξης ανάρτησης και η ολισθηρότητα της διάταξης προσαρμογής πρέπει να περιορίζονται ώστε να αποτρέπονται οι πτώσεις ή οι προσκρούσεις από το κρεβάτι.
      Τα μέρη συρραφής και τα διακοσμητικά μέρη του κρεμαστού βρεφικού κρεβατιού δεν πρέπει να χαλαρώνουν όταν υποβάλλονται σε μηχανική πίεση κατά την προβλεπόμενη χρήση από το παιδί και να θέτουν κίνδυνο παγίδευσης των άκρων, του κεφαλιού και των δακτύλων.
      Η κίνηση του βάρους του σώματος του παιδιού δεν πρέπει να δημιουργεί κενά ή να τροποποιεί τα υφιστάμενα κενά, γεγονός που θα οδηγήσει στην παγίδευση των δακτύλων, των χεριών και των ποδιών.
      Για να αποφευχθεί η πτώση του κρεμαστού βρεφικού κρεβατιού και η θραύση μερών του (από τη βάση, τη διάταξη πρόσδεσης, τη διάταξη ανάρτησης), κάτι που είναι πιθανόν να προκαλέσει σωματικό τραυματισμό, τα κρεμαστά βρεφικά κρεβάτια πρέπει να αντέχουν τη μηχανική πίεση στην οποία υποβάλλονται κατά τη χρήση τους στη διάρκεια ζωής τους.
      
         Ειδικές προειδοποιήσεις για το προϊόν
      
      Οι προειδοποιήσεις και οι οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στο γεγονός ότι η ασφαλής συναρμολόγηση και προσαρμογή του κρεβατιού απαιτούν επιδεξιότητα. Οι προειδοποιήσεις πρέπει επίσης να μεταφέρουν τα ακόλουθα μηνύματα:
      
                  —
               
               
                  το παιδί ενδέχεται να τραυματιστεί αν το εύρος του λικνίσματος είναι υπερβολικό (π.χ. το παιδί μπορεί να χτυπήσει στο πλαίσιο του κρεβατιού, ή το κρεβάτι μπορεί να χτυπήσει σε κάποιο άλλο έπιπλο),
               
            
                  —
               
               
                  τα κρεμαστά βρεφικά κρεβάτια μπορεί να προκαλέσουν κίνδυνο για άλλα παιδιά,
               
            
                  —
               
               
                  άλλα παιδιά μπορεί να αποτελέσουν επιπλέον κινδύνους (π.χ. αν προσπαθήσουν να κρεμαστούν από το κρεβάτι),
               
            
                  —
               
               
                  τα κρεμαστά βρεφικά κρεβάτια πρέπει να τοποθετούνται σε επίπεδες επιφάνειες,
               
            
                  —
               
               
                  η χρήση κρεμαστών βρεφικών κρεβατιών τα βράδια πρέπει να αποφεύγεται,
               
            
                  —
               
               
                  τα κρεμαστά βρεφικά κρεβάτια δεν πρέπει να χρησιμοποιούνται όταν το παιδί μπορεί να γονατίσει ή να σταθεί όρθιο χωρίς βοήθεια. Η ηλικιακή ομάδα για την οποία προορίζεται αυτό το προϊόν (παιδιά ηλικίας έως 12 μηνών) πρέπει να καθορίζεται επακριβώς.
               
            
         Υγιεινή
      
      Τα κρεμαστά βρεφικά κρεβάτια πρέπει να είναι σχεδιασμένα και κατασκευασμένα κατά τρόπον ώστε να καθαρίζονται εύκολα και διεξοδικά προκειμένου να αποφεύγεται ο κίνδυνος λοίμωξης ή μόλυνσης.
      
         ΕΙΔΙΚΕΣ ΑΠΑΙΤΉΣΕΙΣ ΑΣΦΑΛΕΙΑΣ ΓΙΑ ΠΑΙΔΙΚΑ ΠΑΠΛΩΜΑΤΑ
      
      ΚΙΝΔΥΝΟΙ: Οι κυριότεροι κίνδυνοι που συνδέονται με το προϊόν είναι η ασφυξία και η υπερθερμία, η οποία σχετίζεται συχνά με το Σύνδρομο Αιφνίδιου Θανάτου Βρεφών.
      
         Απαιτήσεις ασφάλειας
      
      1.   Γενικές απαιτήσεις ασφάλειας
      
      Τα προϊόντα αυτά δεν πρέπει να θέτουν σε κίνδυνο την ασφάλεια ή την υγεία των παιδιών όταν χρησιμοποιούνται με τον προβλεπόμενο ή με προβλέψιμο τρόπο, λαμβανομένης υπόψη της συμπεριφοράς των παιδιών.
      Οι ετικέτες που τοποθετούνται στα προϊόντα αυτά ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στους εγγενείς και άλλους κινδύνους πρόκλησης βλάβης εξαιτίας της χρήσης των προϊόντων, καθώς και στους τρόπους αποφυγής των κινδύνων αυτών.
      2.   Ειδικές απαιτήσεις ασφάλειας
      
      
         Χημικές απαιτήσεις
      
      Τα παιδικά παπλώματα πρέπει να συνάδουν προς τη νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Τα παιδικά παπλώματα δεν πρέπει να προκαλούν κίνδυνο ευφλεκτότητας στο περιβάλλον του παιδιού.
      Πρέπει να αποτελούνται από υλικά που πληρούν τουλάχιστον έναν από τους ακόλουθους όρους:
      
                  —
               
               
                  δεν αναφλέγονται όταν έρθουν σε άμεση επαφή με φωτιά ή σπινθήρα,
               
            
                  —
               
               
                  αν όμως αναφλεγούν, καίγονται αργά και παρουσιάζουν χαμηλή ταχύτητα διάδοσης της φλόγας,
               
            Επιπλέον, τα καύσιμα υλικά δεν πρέπει να απελευθερώνουν τοξικές αναθυμιάσεις κατά την καύση.
      Η χρήση χημικών επιβραδυντικών φλόγας πρέπει να περιοριστεί στο ελάχιστο. Όταν χρησιμοποιούνται χημικά επιβραδυντικά φλόγας, η τοξικότητά τους κατά τη χρήση και η διάθεσή τους στο τέλος του κύκλου ζωής τους δεν πρέπει να θέτουν σε κίνδυνο την υγεία των χρηστών και των προσώπων που τους επιβλέπουν, καθώς και το περιβάλλον.
      
         Κίνδυνος υπερθερμίας
      
      Οι προειδοποιήσεις και οι οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στη θερμοκρασία του δωματίου όπου χρησιμοποιείται το προϊόν, ώστε να αποτρέπεται ο κίνδυνος υπερθερμίας.
      
         Φυσικές και μηχανικές ιδιότητες
      
      
         Μικροβιολογικοί κίνδυνοι
      
      Τα παιδικά παπλώματα δεν πρέπει να ενέχουν μικροβιολογικό κίνδυνο λόγω ανεπαρκούς υγιεινής του υλικού ζωικής προέλευσης.
      
         Κίνδυνοι παγίδευσης από κενά και ανοίγματα
      
      Τα μέρη συρραφής και τα διακοσμητικά μέρη των παπλωμάτων δεν πρέπει να χαλαρώνουν όταν υποβάλλονται σε μηχανική πίεση κατά την προβλεπόμενη χρήση και, ως εκ τούτου, να θέτουν κίνδυνο παγίδευσης (ιδίως των δακτύλων).
      
         Κίνδυνος εμπλοκής
      
      Τα παιδικά παπλώματα δεν πρέπει να περιλαμβάνουν σχοινιά ή βρόχους στα οποία να μπορεί να μπλεχτεί ο λαιμός του παιδιού.
      
         Κίνδυνος πνιγμού και εσωτερικής ασφυξίας
      
      Τα παιδικά παπλώματα δεν πρέπει να περιέχουν ξεχωριστά ή μικρά μέρη τα οποία μπορούν να αποσπαστούν από το παιδί, να χωρέσουν πλήρως στο στόμα του και να τα καταπιεί. Τα παιδικά παπλώματα δεν πρέπει να περιλαμβάνουν μικρά μέρη που μπορούν να αποσπαστούν από το παιδί και να παραμείνουν σφηνωμένα στον φάρυγγα ή στο πίσω μέρος της στοματικής κοιλότητας. Το υλικό παραγεμίσματος δεν πρέπει να είναι προσβάσιμο και δεν πρέπει να περιέχει σκληρά ή αιχμηρά στοιχεία, όπως μεταλλικά μέρη, καρφιά, βελόνες και θραύσματα. Το παραγέμισμα πρέπει επίσης να αντέχει την πίεση κατά την προβλεπόμενη χρήση από το παιδί (συμπεριλαμβανομένης της απόσπασης με τα δόντια), λαμβανομένων υπόψη, αφενός, της πιθανότητας οι ίνες να διαπεράσουν τις ραφές και, αφετέρου, της αντοχής των ραφών.
      
         Κίνδυνος εξωτερικής ασφυξίας
      
      Τα παιδικά παπλώματα δεν πρέπει να περιλαμβάνουν ούτε πλαστικές ετικέτες που μπορούν να αποσπαστούν από το παιδί ούτε άλλο αδιαπέραστο κάλυμμα που μπορεί να καλύψει το στόμα και τη μύτη.
      Η συσκευασία στην οποία περιέχεται το προϊόν δεν πρέπει να συνιστά κίνδυνο ασφυξίας λόγω απόφραξης των εξωτερικών αεροφόρων οδών.
      Το βρέφος πρέπει να είναι σε θέση να αναπνέει και να του παρέχεται ρκής ροή αέρα όταν το πάπλωμα καλύπτει το πρόσωπό του ενώ κοιμάται.
      
         Ειδικές προειδοποιήσεις για το προϊόν
      
      Οι προειδοποιήσεις και οι οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στους σοβαρούς κινδύνους ασφυξίας σε περίπτωση που τα παπλώματα χρησιμοποιούνται σε παιδιά ηλικίας κάτω των τεσσάρων μηνών.
      Η κατώτατη ηλικία που συνιστάται να έχουν τα παιδιά που χρησιμοποιούν αυτό το προϊόν είναι η ηλικία των εννέα μηνών.
      Πρέπει επίσης να παρέχονται πληροφορίες σχετικά με το μέγεθος του βρεφικού κρεβατιού στο οποίο θα χρησιμοποιηθεί το πάπλωμα.
      Πρέπει επίσης να παρέχονται προειδοποιήσεις σχετικά με τη θερμοκρασία του δωματίου (βλέπε «Κίνδυνος υπερθερμίας»).
      
         Υγιεινή
      
      Τα παιδικά παπλώματα πρέπει να είναι σχεδιασμένα και κατασκευασμένα κατά τρόπον ώστε να καθαρίζονται εύκολα και διεξοδικά προκειμένου να αποφεύγεται ο κίνδυνος λοίμωξης ή μόλυνσης. Το προϊόν πρέπει να πληροί αυτόν τον όρο και μετά το πλύσιμο σύμφωνα με τις οδηγίες του κατασκευαστή και δεν πρέπει να ξεβάφει όταν έρχεται σε επαφή με το παιδί.
      
         ΕΙΔΙΚΕΣ ΑΠΑΙΤΉΣΕΙΣ ΑΣΦΑΛΕΙΑΣ ΓΙΑ ΠΑΙΔΙΚΟΥΣ ΥΠΝΟΣΑΚΟΥΣ
      
      ΚΙΝΔΥΝΟΙ: Ο κυριότερος κίνδυνος που συνδέεται με το προϊόν είναι ο πνιγμός από μικρά μέρη και η παγίδευση μέσα στον υπνόσακο.
      
         Απαιτήσεις ασφάλειας
      
      1.   Γενικές απαιτήσεις ασφάλειας
      
      Τα προϊόντα αυτά δεν πρέπει να θέτουν σε κίνδυνο την ασφάλεια ή την υγεία των παιδιών όταν χρησιμοποιούνται με τον προβλεπόμενο ή με προβλέψιμο τρόπο, λαμβανομένης υπόψη της συμπεριφοράς των παιδιών.
      Οι ετικέτες που τοποθετούνται στα προϊόντα ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στους εγγενείς και άλλους κινδύνους πρόκλησης βλάβης εξαιτίας της χρήσης των προϊόντων, καθώς και στους τρόπους αποφυγής των κινδύνων αυτών.
      2.   Ειδικές απαιτήσεις ασφάλειας
      
      
         Χημικές απαιτήσεις
      
      Οι παιδικοί υπνόσακοι πρέπει να συνάδουν προς τη νομοθεσία της ΕΕ.
      
         Ιδιότητες ανάφλεξης και θερμικές ιδιότητες
      
      Οι παιδικοί υπνόσακοι δεν πρέπει να προκαλούν κίνδυνο ευφλεκτότητας στο περιβάλλον του παιδιού.
      Πρέπει να αποτελούνται από υλικά που πληρούν τουλάχιστον έναν από τους ακόλουθους όρους:
      
                  —
               
               
                  δεν αναφλέγονται όταν έρθουν σε άμεση επαφή με φωτιά ή σπινθήρα,
               
            
                  —
               
               
                  αν όμως αναφλεγούν, καίγονται αργά και παρουσιάζουν χαμηλή ταχύτητα διάδοσης της φλόγας.
               
            Επιπλέον, τα καύσιμα υλικά δεν πρέπει να απελευθερώνουν τοξικές αναθυμιάσεις κατά την καύση.
      Η χρήση χημικών επιβραδυντικών φλόγας πρέπει να περιοριστεί στο ελάχιστο. Όταν χρησιμοποιούνται χημικά επιβραδυντικά φλόγας, η τοξικότητά τους κατά τη χρήση και η διάθεσή τους στο τέλος του κύκλου ζωής τους δεν πρέπει να θέτουν σε κίνδυνο την υγεία των χρηστών και των προσώπων που τους επιβλέπουν, καθώς και το περιβάλλον.
      
         Κίνδυνος υπερθερμίας
      
      Οι προειδοποιήσεις και οι οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στη θερμοκρασία του δωματίου όπου χρησιμοποιείται το προϊόν, ώστε να αποτρέπεται ο κίνδυνος υπερθερμίας.
      
         Φυσικές και μηχανικές ιδιότητες
      
      
         Κίνδυνοι παγίδευσης από κενά και ανοίγματα
      
      Τα μέρη συρραφής και τα διακοσμητικά μέρη των υπνόσακων δεν πρέπει να χαλαρώνουν όταν υποβάλλονται σε μηχανική πίεση κατά την προβλεπόμενη χρήση και, ως εκ τούτου, να θέτουν κίνδυνο παγίδευσης (ιδίως των δακτύλων). Επίσης, το μέγεθος του λαιμού και το άνοιγμα των βραχιόνων πρέπει να εμποδίζουν το γλίστρημα του παιδιού μέσα στον υπνόσακο.
      
         Κατασκευαστική αρτιότητα
      
      Οι σύνδεσμοι κλεισίματος πρέπει να είναι ασφαλισμένοι ώστε να αποτρέπεται η ολίσθηση του παιδιού στο εσωτερικό του υπνόσακου. Οι ραφές και οι σύνδεσμοι κλεισίματος πρέπει να παραμένουν σταθεροί μετά το πλύσιμο σύμφωνα με τις οδηγίες του κατασκευαστή.
      
         Κίνδυνος εμπλοκής
      
      Δεν πρέπει να υπάρχουν σχοινιά ή βρόχοι στους υπνόσακους στα οποία να μπορεί να μπλεχτεί ο λαιμός του παιδιού.
      
         Κίνδυνος πνιγμού και εσωτερικής ασφυξίας
      
      Οι παιδικοί υπνόσακοι δεν πρέπει να περιέχουν ξεχωριστά ή μικρά μέρη τα οποία μπορούν να αποσπαστούν από το παιδί, να χωρέσουν πλήρως στο στόμα του και να τα καταπιεί. Οι παιδικοί υπνόσακοι δεν πρέπει να περιλαμβάνουν μικρά μέρη που μπορούν να αποσπαστούν από το παιδί και να παραμείνουν σφηνωμένα στον φάρυγγα ή στο πίσω μέρος της στοματικής κοιλότητας. Το υλικό παραγεμίσματος δεν πρέπει να είναι προσβάσιμο και πρέπει να αντέχει την πίεση κατά την προβλεπόμενη χρήση από το παιδί (συμπεριλαμβανομένης της απόσπασης με τα δόντια), λαμβανομένων υπόψη, αφενός, της πιθανότητας οι ίνες να διαπεράσουν τις ραφές και, αφετέρου, της αντοχής των ραφών.
      
         Κίνδυνος εξωτερικής ασφυξίας
      
      Οι παιδικοί υπνόσακοι δεν πρέπει να περιλαμβάνουν ούτε πλαστικές ετικέτες που μπορούν να αποσπαστούν από το παιδί ούτε άλλο αδιαπέραστο κάλυμμα ή ύφασμα που μπορεί να καλύψει το στόμα και τη μύτη.
      Η συσκευασία στην οποία περιέχεται το προϊόν δεν πρέπει να συνιστά κίνδυνο ασφυξίας λόγω απόφραξης των εξωτερικών αεροφόρων οδών.
      Το βρέφος πρέπει να είναι σε θέση να αναπνέει όταν ο υπνόσακος καλύπτει το πρόσωπό του ενώ κοιμάται.
      
         Επικίνδυνες ακμές
      
      Οι παιδικοί υπνόσακοι δεν πρέπει να έχουν αιχμηρές ακμές και προεξοχές.
      
         Ειδικές προειδοποιήσεις για το προϊόν
      
      Οι προειδοποιήσεις και οι οδηγίες χρήσης πρέπει να εφιστούν την προσοχή των προσώπων που επιβλέπουν τα παιδιά στο ότι πρέπει να επιλέγουν τους υπνόσακους που συνιστώνται για την ηλικία και το ύψος του παιδιού.
      Πρέπει επίσης να παρέχονται προειδοποιήσεις σχετικά με τη θερμοκρασία του δωματίου (βλέπε «Κίνδυνος υπερθερμίας»).
      
         Υγιεινή
      
      Οι παιδικοί υπνόσακοι πρέπει να είναι σχεδιασμένοι και κατασκευασμένοι κατά τρόπον ώστε να καθαρίζονται εύκολα και διεξοδικά προκειμένου να αποφεύγεται ο κίνδυνος λοίμωξης ή μόλυνσης. Το προϊόν πρέπει να πληροί αυτόν τον όρο και μετά το πλύσιμο σύμφωνα με τις οδηγίες του κατασκευαστή και δεν πρέπει να ξεβάφει όταν έρχεται σε επαφή με το παιδί.